रूस को कीव से खदेड़ा, 150 पुरुष सैनिकों के साथ कई दिन शॉपिंग मॉल में रहीं
Ukraine Russia War Latest Update - आज से एक साल पहले तक यूक्रेन की राजधानी कीव में युलिया नाम की एक महिला टीचर की जॉब कर रही थी। उसका पूरा दिन बच्चों के लिए प्लान बनाने में गुजरता था
आज से एक साल पहले तक यूक्रेन की राजधानी कीव में युलिया नाम की एक महिला टीचर की जॉब कर रही थी। उसका पूरा दिन बच्चों के लिए प्लान बनाने में गुजरता था। तभी एक दिन रूस ने यूक्रेन पर मिसाइलें दागकर युद्ध शुरू कर दिया। उस दिन से युलिया की जिंदगी पूरी तरह बदल गई।
युलिया ने रूसी हमलों से डर कर घर बैठने की बजाय उसका सामना करने की ठानी। बिना किसी मिलिट्री ट्रेनिंग और एक्सपीरियंस के उन्होंने यूक्रेन की तरफ से लड़ने का फैसला किया। 23 फरवरी को वे वॉलेंटियर्स के उस जत्थे में शामिल हो गईं।
इस जत्थे को जंग के मैदान में रूस का सामना करने के लिए तैयार किया गया था। स्क्वाड में शामिल होने के अगले दिन यानी 24 फरवरी को युलिया यूरोप में सेकेंड वर्ल्ड वॉर के बाद हुए सबसे बड़े युद्ध में लड़ रही थीं।
जब फिटनेस एग्जाम के लिए निकली तो नहीं पता था कि उसे पास भी कर पाएंगी या नहीं
रूस लगातार यूक्रेन की राजधानी कीव पर हमले कर रहा था। इस बीच युलिया वहां बने सबवे का सहारा लेते हुए एग्जाम देने के लिए पहुंची। उन्हें नहीं पता था कि वो फिटनेस टेस्ट को पास कर भी पाएंगी या नहीं। लेकिन जब युलिया टेस्ट के लिए पहुंची तो वहां पहले से ही मौजूद वॉलेंटियर्स की भीड़ में उससे कोई सवाल नहीं पूछा गया।
उसके हाथ में एक राइफल और उससे दागी जाने वाली 120 गोलियां पकड़ा दी गई। युलिया उन लोगों में से एक बन गई जिनकी बदौलत यूक्रेन की सेना आज 2 लाख 60 हजार से बढ़कर 10 लाख सैनिकों की हो चुकी है।
हाल ही में दिए एक इंटरव्यू में युलिया ने शुरुआती दिनों को याद किया जब वो जंग की वजह से तनाव में रहती थी। युलिया ने बताया कि जंग से पहले कभी भी उन्होंने गोली-बारूदों की आवाजें नहीं सुनी थी। जब भी कोई ब्लास्ट होता तो उन्हें मरने का डर लगता। लेकिन धीरे-धीरे वो सीख गईं की सैनिक कैसे बना जाता है। उनके साथी ने उन्हें राइफल को लोड करना और फायर करना सीखाया। उन्होंने सीखा की जंग के मैदान में कैसे लड़ा और बचा जाता है।
150 पुरुष वॉलंटियर्स में अकेली महिला थी युलिया
कीव में लगभग एक हफ्ते तक चली लड़ाई में युलिया 150 वॉलंटियर्स की टीम में अकेली महिला थी। जो अपने साथी पुरुष वॉलंटियर्स के साथ शॉपिंग मॉल में रहकर लड़ाई लड़ रही थी। उन्होंने बताया कि ठंड ज्यादा थी और उनके पास कपड़ों का कोई बंदोबस्त नहीं था। ऐसे में ठंड भगाने के लिए उन्हें दूसरी महिला वॉलंटियर्स से चिपक कर सोना पड़ता था। वहीं जब कुछ समय बाद स्लीपिंग बैग्स मिले तो उन्हें काफी खुशी मिली।
युलिया बताती हैं कि सभी नए रंगरूटों को ट्रेनिंग की जरूरत नहीं थी। इनमें से कई सैनिक काफी पहले से ही रूसी अलगाववादियों से लड़ाई के चलते ट्रेन्ड हो चुके थे। वहीं कई एक्स सर्विस मैन थे। जो अपने देश की रक्षा के लिए दोबारा से सेना में भर्ती हो गए थे।
कुछ ही हफ्तों में युलिया और बाकी के सैनिकों ने मिलकर रूसी सैनिकों को कीव से खदेड़ दिया। इसके बाद यूक्रेन की सरकार ने युलिया को मौका दिया कि वो अब जंग छोड़कर डेस्क या कुक की जॉब करें, लेकिन युलिया ने इस ऑफर को ठुकरा दिया। अपने डरों से पार पा चुकी युलिया ने अपनी इंफेंटरी के साथ ही जंग के मैदान में बने रहने का फैसला किया। दूसरे अनुभवहीन वॉलंटियर्स की तरह ही युलिया ने सीखा कि एक्सपलोजिव ट्रैप्स को कैसे पहचानते हैं। जंग के मैदान में कैसे फर्स्ट ए़ड दी जाती है।
शर्मिली और पढ़ाकू लड़की से यूक्रेनी सेना की वॉलंटियर बनी
शुरुआत में युलिया को अपनी क्षमता पर यकीन नहीं था। वो पढ़ाकू और शर्मिली लड़की थी। जो जंग और हथियारों के बारे में कुछ नहीं जानती थी। लेकिन जंग के मैदान ने उन्हें अलग तरह का साहस दिया। उन्होंने कहा कि साथी लड़ाके जब ये कहते हैं कि आपके साथ काम करना बेहतरीन है, तो ये सुनकर अच्छा महसूस होता है।
गर्मियां आते-आते उनकी युनिट पर रूसी हमले तेज होने लगे थे। इस दौरान युलिया ने यूक्रेन के सैनिकों को हथियार पहुंचाए। युलिया ने कहा कि रूसी दमन के इतिहास को पढ़कर उन्होंने यूक्रेनी सेना के लिए वॉलंटियर बनने का फैसला किया था। साल 2014 में जब रूसी समर्थक यूक्रेन के राष्ट्रपति को सत्ता से हटाया गया युलिया उसी दौरान एक गांव से निकलकर राजधानी कीव आई थीं।
खार्कीव और खेरसोन से रूस को खदेड़ने के बाद लौटी युलिया
वहीं धीरे-धीरे जब यूक्रेनी सेना ने रूस को खार्कीव और खरसोन से खदेड़ दिया तो युलिया भी वापस कीव लौट आई। अब यहां वो अपनी जिंदगी अपनी बहन और उसकी 4 साल की बेटी के साथ जी रही हैं। जंग से वापस लौटकर युलिया अपनी मां से मिलने के लिए अपने गांव भी गई। उनकी मां ने कहा, "जब रूस ने हमला किया तो मुझे ये सोच कर अच्छा महसूस हुआ कि मेरा कोई लड़का नहीं। जो जंग में जाकर शहीद हो जाएगा। मैनें नहीं सोचा था कि युलिया ही जंग लड़ने के लिए चली जाएगी।
वहीं युलिया ने कहा कि जब वो मैदान में थी तो उन्हें अपनी मां के बारे में सोचकर काफी बुरा लगता था। वो अपने ब्वॉयफ्रेंड को भी काफी मिस करती थी। उन्होंने बताया कि जंग के मैदान में उन्होंने अपने कुछ स्टुडेंट्स के लेटर रखे थे और कुछ किताबें भी। जिन्हें वो अपने साथी सैनिकों को पढ़कर सुनाया करती थी।
युलिया ने कहा कि अपनों से दूर जाना काफी मुश्किल था, लेकिन देश को उनकी जरूरत थी। वो कहती हैं कि अपने ब्वॉयफ्रेंड और स्टुडेंट्स के साथ उनके रिश्ते ने उन्हें महसूस कराया कि अंधेरे में भी रोशनी हो सकती है।